
 19.4.2021
 BG
 Официален вестник на Европейския съюз
 L 132/63
 РЕГЛАМЕНТ ЗА ИЗПЪЛНЕНИЕ (ЕС) 2021/633 НА КОМИСИЯТА
 от 14 април 2021 година
 за налагане на окончателно антидъмпингово мито върху вноса на мононатриев глутамат с произход от Китайската народна република и Индонезия след преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) (наричан по-нататък „основния регламент“), и по-специално член 11, параграф 2 от него,
 като има предвид, че:
 1. ПРОЦЕДУРА
 1.1. Предходни разследвания и действащи мерки
 (1)
 След като проведе антидъмпингово разследване („първоначалното разследване — Китай“), с Регламент (ЕО) No 1187/2008 (2) Съветът наложи окончателно антидъмпингово мито върху вноса на мононатриев глутамат („MSG“) с произход от Китайската народна република („КНР“ или „Китай“).
 (2)
 През януари 2015 г., след преглед с оглед изтичане на срока на действие на мерките, с Регламент за изпълнение (ЕС) 2015/83 (3) Европейската комисия („Комисията“) наложи окончателно антидъмпингово мито върху вноса на MSG с произход от Китай в съответствие с член 11, параграф 2 от основния регламент („предишен преглед с оглед изтичане на срока на действие на мерките“).
 (3)
 През януари 2015 г. с Регламент (ЕС) 2015/84 (4) Комисията наложи антидъмпингово мито върху вноса на MSG с произход от Индонезия („първоначалното разследване — Индонезия“).
 (4)
 Действащите понастоящем ставки на антидъмпинговото мито варират от 33,8 % до 36,5 % върху вноса от производители износители, оказали съдействие при първоначалното разследване, и 39,7 % върху вноса от всички други дружества в Китай. По отношение на Индонезия действащите понастоящем ставки на антидъмпинговото мито варират от 7,2 % до 13,3 % върху вноса от производители износители, оказали съдействие при първоначалното разследване — Индонезия, и 28,4 % върху вноса от всички други дружества в Индонезия.
 1.2. Искане за преглед с оглед изтичане на срока на действие на мерките
 (5)
 След публикуването на две известия за предстоящо изтичане на срока на действие на мерките (5) в Комисията постъпиха две искания за преглед в съответствие с член 11, параграф 2 от основния регламент.
 (6)
 И двете искания бяха подадени на 21 октомври 2019 г. от Ajinomoto Foods Europe S.A.S. („AFE“ или „заявителят“), който представлява 100 % от общото производство на MSG в Съюза. Като основание за исканията е изтъкната вероятността изтичането на срока на действие на мерките да доведе до продължаване и повторно възникване на дъмпинга и до продължаване или повторно възникване на вредата от него за промишлеността на Съюза (6).
 1.3. Започване на преглед с оглед изтичане на срока на действие на мерките
 (7)
 След като се консултира с комитета, създаден с член 15, параграф 1 от основния регламент, и установи, че са налице достатъчно доказателства за започване на преглед с оглед изтичане на срока на действие на мерките, на 21 януари 2020 г.